
 23.3.2017
 BG
 Официален вестник на Европейския съюз
 L 78/13
 РЕГЛАМЕНТ ЗА ИЗПЪЛНЕНИЕ (ЕС) 2017/543 НА КОМИСИЯТА
 от 22 март 2017 година
 за определяне на правила за прилагане на Регламент (ЕО) No 763/2008 на Европейския парламент и на Съвета относно преброяването на населението и жилищния фонд по отношение на техническите спецификации на темите и на техните разбивки
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 763/2008 на Европейския парламент и на Съвета от 9 юли 2008 г. относно преброяването на населението и жилищния фонд (1), и по-специално член 5, параграф 4 от него,
 като има предвид, че:
 (1)
 С цел да се осигури съпоставимост на данните от извършените в държавите членки преброявания на населението и жилищния фонд и да се даде възможност да бъдат съставени надеждни сравнения на равнището на Съюза, е необходимо обхванатите при преброяването теми да бъдат определени и групирани в разбивки по един и същ начин във всички държави членки. Поради това следва да бъдат приети технически спецификации за тези теми и техните разбивки.
 (2)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Техническите спецификации за обхванатите при преброяването теми и за техните разбивки, приложими по отношение на данните, които трябва да бъдат изпратени на Комисията за референтната 2021 година, са посочени в приложението.
 Член 2
 Настоящият регламент влиза в сила на двадесетия ден след деня на публикуването му в Официален вестник на Европейския съюз.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 22 март 2017 година.
 За Комисията
 Председател
 Jean-Claude JUNCKER
 (1) ОВ L 218, 13.8.2008 г., стр. 14.
 ПРИЛОЖЕНИЕ
 Технически спецификации на обхванатите при преброяването теми и на техните разбивки
 Техническите спецификации са представени в следния ред:
 —
 Всяка от темите е отбелязана със заглавие.
 —
 Заглавията на темите могат да бъдат последвани от технически спецификации, отнасящи се до съответната тема по принцип.
 —
 В техническите спецификации се уточнява(т) разбивката/ите на темите. Някои теми имат по няколко разбивки, всяка от тях с различна степен на детайлност. В тези случаи разбивките с най-висока степен на детайлност се обозначават с буквата „H“, разбивките със средна степен на детайлност — с „M“, разбивките с най-ниска степен на детайлност — с „L“, а разбивките, отнасящи се до националното ниво — с „N“.
 —
 Посочват се сборовете, за които се отнасят разбивките. Всяка разбивка може да бъде последвана от допълнителни технически спецификации, които се отнасят конкретно до въпросната разбивка.
 Тема: Обичайно местопребиваване
 При прилагането на определението за „обичайно местопребиваване“, дадено в член 2, буква г) от Регламент (ЕО) No 763/2008, държавите членки разглеждат специалните случаи, както следва:
 а)
 Когато едно лице има няколко обичайни местопребивавания в рамките на една година, за негово обичайно местопребиваване се приема мястото, на което е прекарало по-голямата част от годината, без значение дали то се намира в друго населено място в същата държава или извън границите ѝ.